การควบคุมภายใน

คณะกรรมการตรวจสอบ บริษัท ไทย แคปปิตอล คอร์ปอเรชั่น จำกัด (มหาชน)
ประกอบด้วยกรรมการอิสระ รวม 3 ท่าน ได้แก่ นายชลิต ลิมปนะเวช
เป็นประธานกรรมการตรวจสอบ นางสาวนาตยา อุ่ยวิรัช และนายไพบูลย์ สุตันติวรคุณ
เป็นกรรมการตรวจสอบ ทั้ง 3 ท่านเป็นผู้ที่มีความรู้ ความเชี่ยวชาญ และประสบการณ์ในด้านบัญชี
การเงิน การตลาด กฎหมาย การบริหารจัดการองค์กร รวมทั้งธุรกิจถ่านหิน

คณะกรรมการตรวจสอบได้ปฏิบัติหน้าที่ตามขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัท ในปี 2555
คณะกรรมการตรวจสอบได้ประชุมรวม 4 ครั้ง
โดยมีรายละเอียดการเข้าประชุมของกรรมการตรวจสอบแต่ละท่านดังต่อไปนี้

  ---- -- ------------- --- ------------ ------------------------------------ ----------
  ชื่อ                    -   นามสกุล       ตำแหน่ง                               จำนวนครั้ง

                                                                               

  1       นายชลิต            ลิมปนะเวช     กรรมการอิสระและประธานกรรมการตรวจสอบ   4/4

  2       นางสาวนาตยา       อุ่ยวิรัช        กรรมการอิสระและกรรมการตรวจสอบ         3/4

  3       นายไพบูลย์          สุตันติวรคุณ     กรรมการอิสระและกรรมการตรวจสอบ         4/4
  ---- -- ------------- --- ------------ ------------------------------------ ----------

ทั้งนี้ได้ประชุมร่วมกับผู้บริหารระดับสูงที่เกี่ยวข้อง ผู้ตรวจสอบภายใน และผู้สอบบัญชี
ซึ่งผลการสอบทานของคณะกรรมการตรวจสอบมีสาระสำคัญ สรุปได้ดังนี้

สอบทานงบการเงิน
คณะกรรมการตรวจสอบได้พิจารณาสอบทานงบการเงินรายไตรมาสและงบการเงินสำหรับปี 2555
ร่วมกับกรรมการผู้จัดการฝ่ายบัญชี/การเงิน และผู้สอบบัญชี
ผลการสอบทานพบว่ารายงานทางการเงินของบริษัทฯ และบริษัทย่อย ได้จัดทำขึ้นอย่างถูกต้อง
เหมาะสมและเป็นไปตามมาตรฐานการบัญชีที่รับรองโดยทั่วไป
ข้อมูลบัญชีและงบการเงินมีความถูกต้องเชื่อถือได้
เปิดเผยข้อมูลในรายงานทางการเงินอย่างเพียงพอและครบถ้วน ทันตามเวลา
ที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
และตลาดหลักทรัพย์แห่งประเทศไทย (ตลท.) กำหนด

สอบทานรายการระหว่างกัน
คณะกรรมการตรวจสอบได้สอบทานการเปิดเผยรายการระหว่างกันของบริษัทฯ และบริษัทย่อย
ซึ่งอาจทำให้เกิดความขัดแย้งทางผลประโยชน์ระหว่างผู้มีส่วนได้เสียกับบริษัทฯ ผลการสอบทานพบว่า
รายการระหว่างกันเป็นไปตามเงื่อนไขธุรกิจการค้าปกติทั่วไป และได้ดำเนินตามหลักเกณฑ์ที่
ตลาดหลักทรัพย์แห่งประเทศไทย (ตลท.) กำหนด โดยบริษัทฯ
ได้ถือปฏิบัติตามนโยบายการกำกับดูแลกิจการที่ดี

สอบทานระบบการควบคุมภายใน
คณะกรรมการตรวจสอบได้สอบทานความเพียงพอของระบบการควบคุมภายในของบริษัทฯ ในปี 2555
มีความเห็นว่า ระบบการควบคุมภายในมีความเพียงพอและเหมาะสม อย่างไรก็ตาม ในปี 2555
บริษัทฯ ใช้ระบบโปรแกรมคอมพิวเตอร์ที่เขียนขึ้นเองสำหรับการควบคุมภายในระบบต่างๆ
คู่กันกับระบบโปรแกรมบัญชีสำเร็จรูปที่ใช้อยู่ ณ ปัจจุบัน ซึ่งมีผลให้การทำงานซ้ำซ้อน
สิ้นเปลืองเวลาและทรัพยากร ในปี 2556 ควรพิจารณาปรับปรุงระบบการทำงานไม่ให้ซ้ำซ้อน
หรือหาแนวทางแก้ไขให้ทั้ง 2 ระบบเชื่อมโยงข้อมูลระหว่างกันได้
โดยคณะกรรมการตรวจสอบจะติดตามการดำเนินการในส่วนนี้ให้เป็นไปตามวัตถุประสงค์ต่อไป

นอกจากนี้ คณะกรรมการตรวจสอบได้สอบทานให้บริษัทฯ ปฎิบัติตามประกาศของ
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
และตลาดหลักทรัพย์แห่งประเทศไทย (ตลท.)
และกฎหมายที่เกี่ยวข้องกับการดำเนินธุรกิจอย่างสม่ำเสมอ
เพื่อให้เกิดประสิทธิภาพและประสิทธิผลสูงสุด รวมทั้งการปฎิบัติต่อผู้มีส่วนได้เสียต่อธุรกิจของบริษัทฯ
ด้วยความเป็นธรรม โปร่งใส และสามารถตรวจสอบได้ตามหลักการกำกับดูแลกิจการที่ดี
ทั้งนี้เพื่อสร้างความน่าเชื่อถือให้แก่ผู้ลงทุนและผู้มีส่วนได้เสีย

คณะกรรมการตรวจสอบได้พิจารณาคัดเลือกผู้สอบบัญชีประจำปี 2556
โดยพิจารณาจากคุณสมบัติความรู้ทางด้านธุรกิจและประสบการณ์
ตลอดจนความเหมาะสมของค่าตอบแทน และมีมติให้เสนอต่อคณะกรรมการบริษัท
เพื่อขออนุมัติจากที่ประชุมใหญ่สามัญผู้ถือหุ้นประจำปี 2556 ให้แต่งตั้งคุณจิตตราพร กลิ่นเกลา
ผู้สอบบัญชีเลขที่ 3726 จากบริษัท บีดีโอ จำกัด ให้เป็นผู้สอบบัญชีของบริษัท ประจำปี 2556